টুর্নামেন্টে নিজের প্রথম ম্যাচ। আর নতুন দলের জার্সিতে অভিষেক ম্যাচেই ক্রিজে এমন এক প্রতিপক্ষ, বিধ্বংসী ব্যাটিংয়ের জন্য যাঁকে ‘পকেট ডিনামাইট’ নামে ডাকা হয়। নবম আইপিএলে ব্যাট হাতে প্রত্যেক ম্যাচে তাণ্ডব চালাচ্ছেন। 
মঙ্গলবার অশোক ডিন্ডা সেই বিপজ্জনক ডেভিড ওয়ার্নারকে নিজের প্রথম ওভারে শুধু ফিরিয়েই দেননি, চারটি বলে দাঁড় করিয়ে রেখেছিলেন কোনও রান না দিয়ে। সেই ওয়ার্নার, চলতি টুর্নামেন্টে যাঁর স্ট্রাইক রেট ১৬৪.২৪। সবচেয়ে বেশি ছক্কা মারার (১২টি) নজিরও যাঁর পকেটে। ২৩ রানে তিন উইকেট নিয়ে রাইজিং পুণে সুপারজায়ান্টসের জয়ের নায়ক ডিন্ডা অবশ্য এর জন্য কৃতিত্ব দিচ্ছেন প্রথম পাঁচ ম্যাচ রিজার্ভ বেঞ্চে বসে থাকার যন্ত্রণাকে। যখন মাঠে নামার জন্য ছটফট করতেন। সুযোগ না পেয়ে নেটেই নিজেকে উজাড় করে দিতেন।
হায়দরাবাদ থেকে বুধবার সন্ধ্যায় পুণে পৌঁছনোর পর ডিন্ডা বললেন, ‘‘নেটে যেরকম বল করছিলাম, তাতে ম্যাচে সাফল্য পাওয়ার ব্যাপারে আত্মবিশ্বাসী ছিলাম।’’ নেটে কীরকম চলত বঙ্গ পেসারের সাধনা? প্র্যাক্টিসের শুরুতে ওয়ার্ম আপ। তারপর বল হাতে নেটে প্রবেশ। পরের দু’ঘণ্টায় ব্যাটসম্যানের নাম বদলে যেত। কিন্তু অক্লান্তভাবে বোলিং করে যেতেন ডিন্ডা। ‘‘প্র্যাক্টিসে সিম পোজিশনের ওপর জোর দিয়েছি। নেটে বলের রিলিজ খুব ভাল হচ্ছিল। জানতাম সুযোগ পেলে ঠিক কাজে লাগাব,’’ বলছেন ৩১ বছরের ডানহাতি পেসার।
নতুন বল তুলে দেওয়ার সময় অধিনায়ক মহেন্দ্র সিংহ ধোনি কী বলেছিলেন? উত্তরে ডিন্ডা জানিয়েছেন, ওয়ার্নারকে আউট করার নেপথ্যে রয়েছে ‘ক্যাপ্টেন কুল’এর মগজাস্ত্র। ডিন্ডার কথায়, ‘‘এমএস-কে ধন্যবাদ। সব সময় উৎসাহ দিয়েছে। আমার দক্ষতার ওপর আস্থা দেখিয়েছে। ওয়ার্নারের বিরুদ্ধে অনেক ম্যাচ খেলার সুবাদে ওর শক্তি-দুর্বলতা নিয়ে ধোনি খুব ভাল মতোই ওয়াকিবহাল। সেই অভিজ্ঞতা থেকে কয়েকটা পরামর্শ দিয়েছিল। তাতেই কাজ হয়েছে।’’
টানা চার ম্যাচে হারের পর হায়দরাবাদের বিরুদ্ধে বেশ কোণঠাসা অবস্থায় ছিল পুণে। আর একটা হার মানে প্লে-অফের দৌড়ে নিজেদের অবস্থান আরও জটিল হয়ে পড়া। দেওয়ালে পিঠ ঠেকে যাওয়া অবস্থায় ডিন্ডাকে খেলানোর সিদ্ধান্ত নেন ধোনি। আর প্রথম ম্যাচেই দলের রক্ষাকর্তা বাংলার পেসার। ডিন্ডা অবশ্য ম্যাচ জেতার পর কৃতিত্ব দিতে চান গোটা দলকে। বলছেন, ‘‘হায়দরাবাদের উইকেট থেকে যেটুকু সহায়তা পেয়েছি, কাজে লাগিয়েছি। দল হিসাবে পরিবেশ-পরিস্থিতিকে পুরোপুরি ব্যবহার করেছি। টস জেতার সুবিধা কাজে লাগিয়েছি। স্পিনাররাও দারুণ বল করেছে। মাঝের ওভারগুলোয় যে কারণে কখনওই ঘুরে দাঁড়ানোর সুযোগ পায়নি হায়দরাবাদ।’’ মঙ্গলবার উইকেট নিয়ে তাঁর ক্রিশ্চিয়ানো রোনাল্ডোর মতো সেলিব্রেশনও সুপারহিট। ডিন্ডা বলছেন, ‘‘জানি এটা নিয়ে খুব হইচই হচ্ছে। আমি রোনাল্ডোর খুব বড় ভক্ত। বেশ উপভোগই করছি।’’
স্ত্রী শ্রেয়সী দলের সঙ্গে সমস্ত জায়গায় গেলেও হায়দরাবাদে যাননি। থেকে গিয়েছিলেন পুণেতেই। বুধবার পুণে ফেরার পর তাই ম্যাচের সেরা হওয়ার উৎসব সেরে নিতে স্ত্রী’কে নিয়ে বেরিয়ে পড়েছিলেন ডিনার সারতে। মঙ্গলবার রাতে মাঠ থেকে টিমহোটেলে ফেরার পর সতীর্থরা মিলে কেক কেটে সেলিব্রেট করেছিলেন। উৎসবের মধ্যেই ডিন্ডা পরের প্রতিপক্ষ গুজরাত লায়ন্সকে নিয়ে চিন্তাভাবনা শুরু করে দিয়েছেন। ওয়ার্নারের পর এবার ব্রেন্ডন ম্যাকালাম-ডোয়েন স্মিথের মারকাটারি জুটির চ্যালেঞ্জ। ডিন্ডা অবশ্য বরাবরের মতোই আত্মবিশ্বাসী। হুঙ্কার দিয়ে রাখছেন, ‘‘প্রত্যেক ম্যাচে বোলিংয়ে আরও উন্নতি ঘটাতে চাই। আমার মধ্যে এখনও অনেক আগুন রয়েছে। এরকম পারফরম্যান্স আরও দেখা যাবে।’’